《罗山》
宋代·吴曾

儿时闻罗山，窟穴居神仙。念念每欲往，终为俗累牵。

兹晨复何夕，风日媚晴暄。偶与二三子，径来践前言。

崎岖涉冈涧，峭茜淩云烟。崖断或如泻，坡平俄若川。

有泉何自来，但觉声涓涓。萦纡若蛇走，往注山腹田。

徘徊一濯足，入袖风翩翩。俄登最高岭，中观屋数椽。

嶙峋老石像，摩挲不记年。桃花破丛菅，一笑为嫣然。

石屏与翠壁，拥从相后先。物色恣观览，万界满眼前。

适问同游人，兹为第几天。不然何秀拔，不与众峰连。

长安在何许，无乃落日边。十年苦抢攘，战血腥戈鋋。

谁知尘外客，一壑能自专。徜徉得此乐，疑已飘飘然。

兹游恐难再，迟留不能前。如何林间月，弄影明娟娟。

催归犹恨早，正恐陵谷迁。到家追悔甚，誓将世务捐。

却寻向来路，迹断难攀援。春雨正濛密，涧水鸣潺湲。

徘徊不可上，愧尔无仙缘。

作者简介：抚州崇仁人，字虎臣。高宗绍兴中以献所著书补右迪功郎。历敕令所删定官、宗正寺主簿、太常丞、吏部郎官。阿附秦桧，为士流嗤鄙。后知严州，致仕卒。博学，精于考證。有《能改斋漫录》、《环溪文集》。